Bøvling
Bøvling, sogn i Vestjylland, 14 km sydvest for Lemvig; 1034 indb. (2013). 591 af sognets indbyggere bor i hovedbyen Bøvlingbjerg. Sognet omfatter desuden den mindre stationsby Fåre og gennemstrømmes af Fåre Mølleå. Sognet strækker sig fra Bøvling Klit mellem Vesterhavet og Bøvling Fjord i vest til Lemvigbanen i øst. Mod syd danner Flynder Å med Indfjorden og Tangsø grænse, mens grænsen mod nord hovedsagelig følger Ramme Å.
Sognet har to kirker, Bøvling Kirke, 2 km nordvest for Bøvlingbjerg, og Bøvling Valgmenighedskirke - Mariekirken - i Bøvlingbjerg. Nær ved Bøvling Kirke ligger hovedgården Rysensteen, og vest herfor, på Høvsøre, ligger Prøvestation for Store Vindmøller, Høvsøre, underForskningscenter Risø.
Bøvling er kendt for at have "to af alting" - dvs. at befolkningen, navnlig tidligere, har været skarpt opdelt mellem grundtvigianere (valgmenigheden) og missionsfolk (sognekirken).

Bøvling Kirkes hjemmeside

Se også kort, foto m.m. på www.korttilkirken.dk